**Dansează Toamna pe alei**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dansează toamna pe alei

În ritmuri lente de fanfară,

Domol, încet cu paşii moi –

O toamnă nu e primăvară…

Se plimbă-o toamnă, lin, uşor,

Alături de o altă toamnă,

Sclipesc scântei în ochii lor

Şi două toamne se îndeamnă

Să-şi ia avânt din nou în vals,

Ca şi atunci, în vremi de ieri

Când erau tinere şi zburau

Ca două mândre primăveri…

Dansează toamnă pe alei

În ritmuri lente de fanfară,

Acum e toamna foc aprins

De-un soare cald ca-n primăvară…